РЕШЕНИЕ НА КОМИСИЯТА
от 20 август 2007 година
относно финансова помощ от Общността за спешни мерки за борба с инфлуенцата по птиците в Обединеното кралство през 2007 година
(нотифицирано под номер C(2007) 3892)
(само текстът на английски език е автентичен)
(2007/569/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 90/424/ЕИО на Съвета от 26 юни 1990 г. относно разходите във ветеринарната област (1), и по-специално член 3, параграф 3 и член 3а, параграф 1 от него,
като има предвид, че:
(1)
Решение 90/424/ЕИО определя процедурите за финансовата помощ от Общността за изпълнението на конкретни ветеринарни мерки, включително спешни мерки. Член 3а от Решение 90/424/ЕИО предвижда финансова помощ от Общността в полза на държавите-членки за покриване на някои разходи, направени за предприемането на мерки за ликвидиране на инфлуенцата по птиците.
(2)
Огнища на инфлуенца по птиците се появиха в Обединеното кралство през 2007 г. Появата на това заболяване представлява сериозен риск за добитъка в Общността. Обединеното кралство е предприело мерки за борба с възникналите огнища, както е определено в член 3а, параграф 2 от Решение 90/424/ЕИО.
(3)
Изплащането на финансова помощ от Общността трябва да подлежи на условието че заплануваните мерки са били действително приложени и че компетентните органи са предоставили цялата необходима информация на Комисията в определен срок.
(4)
Съгласно член 3а, параграф 3 от Решение 90/424/ЕИО, финансовото участие на Общността възлиза на 50 % от допустимите разходи, направени от държавата-членка.
(5)
Обединеното кралство е изпълнило всичките си технически и административни задължения, както е определено в член 3, параграф 3 и член 3а, параграф 2 от Решение 90/424/ЕИО. Обединеното кралство е изпратило на Комисията информация за направените от него разходи и след това е продължило да предоставя цялата необходима информация за разходите за компенсации, както и за оперативните разходи.
(6)
Регламент (ЕО) № 349/2005 на Комисията от 28 февруари 2005 г. относно определянето на правила за финансиране от страна на Общността на спешни мерки и на кампанията за борба с определени болести по животните в рамките на Решение 90/424/ЕИО на Съвета (2), вследствие изменението на Решение 90/424/ЕИО с Решение 2006/53/ЕО (3), вече не се прилага по отношение на инфлуенцата по птиците. Следователно е необходимо изрично да се предвиди в настоящото решение, че предоставянето на финансова помощ за Обединеното кралство подлежи на спазването на определени правила, установени в Регламент (ЕО) № 349/2005.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Финансова помощ от Общността
1. На Обединеното кралство може да се предостави финансова помощ от Общността за направените от тази държава-членка разходи за предприемане на мерките, посочени в член 3а, параграф 2 от Решение 90/424/ЕИО, за борба с инфлуенцата по птиците през 2007 г.
2. За целите на настоящото решение членове от 2 до 5, членове 7 и 8, член 9, параграфи 2, 3 и 4 и член 10 от Регламент (ЕО) № 349/2005 се прилагат mutatis mutandis.
Член 2
Адресати
Адресат на настоящото решение е Обединено кралство Великобритания и Северна Ирландия.
Съставено в Брюксел на 20 август 2007 година.